Teôlôjia biblika

Ny teôlôjia biblika dia ny fandalinana ny fampianaran' ny Baiboly araka ny fivoaran' ny votoatiny nandritra ny tantaran' ny Baiboly, amin' ny maha fanambaràna miandalana azy, izay ahitana fahazavana mihamitombo ao amin' ny bokiny faramparany sy fahazavana kely tao amin' ny bokiny voalohany. Na izany aza dia mampiasa io teny io amin' ny fomba samihafa ny manam-pahaizana, satria malaza ho saro-paritana ny teôlôjia biblika. Mizara ho teôlôjian' ny Testamenta Taloha sy teôlôjian' ny Testamenta Vaovao ny sehatra akademika momba ny teôlôjia biblika.

 Famaritana 
Samihafa ny fomba fijerin' ny manam-pahaizana ny hevitry ny hoe "teôlôjia biblika", ka sarotra ny hamaritana ny tena fetrany. Azo ilazana ny fiheverana momba ny fanambaràna mampiavaka ny prôtestanta evanjelika sasany koa io andian-teny io.

Raha manao petra-kevitra momba ny fanambaràna miandalana -- izay mazava kokoa ao amin' ny bokin' ny Baiboly voasoratra taoriana kokoa noho ny ao amin' ny bokin' ny Baiboly tranainy kokoa -- ny fandinihana ny fampianarana ao amin' ny Baiboly, araka ny ainga fototry ny tipôlôjia biblika sy ny "fanandindonana" ao aminy; dia azo heverina ho fomba fiasa manokana eo amin' ny sehatry ny fandalinana ny Baiboly ny teôlôjia biblika.

Na izany aza, misy biblista mampiasa io teny io mba hanondroana votoatiny miavaka. Amin' izany heviny izany dia voafetra ho amin' ny fanasokajiana sy filazana amin' ny fomba vaovao ny zavatra resahina ao amin' ny Baiboly ny teôlôjia biblika, tsy ahitana ny famakafakana lôjika sy ny fifandraisana dialektika eo amin' ny lahatsoratra izay nasongadin' ny teôlôjia sistematika.

Na izany na tsy izany dia tanjon' ny teôlôjia biblika ny fiheverana ny Baiboly iray manontolo ho toy ny vongana teôlôjika tokana. Olana lehibe indrindra ao amin' ny teôlôjia biblika ny famaritana ny fifandraisan' ny Testamenta Taloha sy ny Testamenta Vaovao.

 Jereo koa 

 Teôlôjia sistematika

 Teôlôjia dôgmatika